Kacarita ing sawijining dina Sang Hyang Jagadnata (Bathara Guru) nganglang jagad bebarengan karo Dewi Uma, padha nitih Lembu Nandini mahawan gegana. Ing wayah sandyakala tindake Bathara Guru lan Dewi Uma tekan ing sandhuwure segara, saelore tanah Jawa. Dumadakan Bathara Guru ketuwuhan nafsu kapengin saresmi karo Dewi Uma. Adrenging karsane Bathara Guru nedyasaresmi wis ora kena sinayutan, nanging Dewi Uma ora karsa nglanggati, amarga rumaos lingsem yen ta nganti kalakona lambang-sari ana ing gigire lembu Nandini. Dening Dewi Uma, Bathara Guru diaturi nyabarake panggalihe nganti sakondure ing kahyanganArgadumilah. Nanging karsane Bathara Guru wis ora kena dipenggak, mulane Dewi Uma tumuli dicandhak, banjur dipangku. Bareng nedya sinanggama, Dewi Uma nginggati. Bathara Guru wis kebanjur korut kamane. Amarga Dewi Uma nginggati, kamane Batahara Guru banjur tiba ing sagara. Ya kamane Bathara Guru iku kang wasanane banjur dadi Batahara Kala.